এখন সোশ্যাল মিডিয়া ছাড়া ভাবাই যায় না। কোনও ঘটনা ঘটলেই চট করে সোশ্যাল মিডিয়ায় শেয়ার করে দেওয়া যেন একটা অভ্যাসে পরিণত হয়ে গিয়েছে। ফেসবুক তো আছেই, এখন যোগাযোগের আরও বেশি শক্তিশালী মিডিয়া হয়ে দেখা দিয়েছে হোয়াট্সঅ্যাপ। এই হোয়াট্‌সঅ্যাপের মাধ্যমে নিমেষে ছবি, জোকস, এবং নানা তথ্য বন্ধু-বান্ধবদের মধ্যে নিমেষে শেয়ার হয়ে যাচ্ছে। এখন আবার ট্রেন্ড বেড়েছে হোয়াট‌্সঅ্যাপ গ্রুপের। তা সে স্কুল-কলেজের বন্ধু, পরিবারের সদস্য বা অফিসের গ্রুপ হোক না কেন! আগে যেমন এক জায়গায় বসে আড্ডা মারা হত, এখন হোয়াট্সঅ্যাপ গ্রুপ তৈরি করে ডিজিটাল আড্ডা মারা হয়। কিন্তু এই ডি়জিটাল আড্ডার যেমন মজা আছে, তেমন অনেক ঝক্কিও আছে। তেমনই ঝক্কির মুখে পড়ে ঘনিষ্ঠদের হোয়াট্সঅ্যাপ গ্রুপ থেকে নিজেকে সরিয়ে নিলেন মুম্বইয়ের এক তরুণী। এবং ওই হোয়াটসঅ্যাপ 'পরিবার'-এর জন্য খুব সুন্দর একটা বার্তাও শেয়ার করেন তিনি। হোয়াট‌্সঅ্যাপ গ্রুপের সদস্য হওয়ার কারণে বিভিন্ন রকম পোস্ট আসতে শুরু করে তাঁর কাছে। কিছু কিছু ক্ষেত্রে সেই পোস্ট শালীনতার সীমাও অতিক্রম করে গিয়েছে বলে দাবি ওই তরুণীর। এ ধরনের পোস্টে রীতিমতো বিরক্ত হয়ে সদস্যদের উদ্দেশে পাল্টা এক বার্তা পোস্ট করেন। সেই পোস্টটা তিনি টুইটারেও শেয়ার করেন। যা এখন ভাইরাল। ‘দুঃখিত এই গ্রুপে আর থাকতে পারলাম না। সত্যি কথা বলতে কী, গ্রুপে যে ধরনের তথ্য আসছিল, তার সঙ্গে মানিয়ে নিতে পারছিলাম না। প্রত্যেকেরই একটা নিজস্ব সীমা আছে। হাসির ছলে শেয়ার করা হলেও, অনেক ক্ষেত্রে পোস্টগুলো শালীনতার মাত্রা ছাড়িয়ে যাচ্ছে। এ বিষয়ে কারও ধারণা পরিবর্তন করা আমার উদ্দেশ্য নয়। যে হেতু এই বিষয়গুলো কোথাও গিয়ে আমার রুচিকে আহত করছে, তাই আমাকে এই গ্রুপ ছেড়ে চলে যাওয়ার অনুমতি দেওয়া হোক। ব্যক্তিগত ভাবে চ্যাট করার জন্য আমাকে সর্বদাই পাবে। আমি তোমাদের প্রক্যেককেই ভালবাসি, প্রত্যেকের প্রতি আমার গভীর শ্রদ্ধা রয়েছে। আমার এই লেখাকে অতিশয়োক্তি হিসাবে না দেখলেই খুশি হব।’